Qu'èran tots vinuts. Tots. Le plaça grana, estiglanta de sorelh, n'èra plenhada. Ajacada preu haut deu borg, samsiva d'un crotzament shètz fin. Preu miei de grans crits, les platanas tremolèvan de colors e de bruits. Lo cèu èra gahat pr'uu' clartat prehona, uu' lutz sauvatja que chislèva en arrais burlents capvath l'aire sancèr. Crits e pehorars, desempuish lo matin, a punta de jorn.

Arribada per le carrèra deu Haut-Lana que desboca sus le plaça, l'ombra briaga de lum e de calor deu curat estrabuquè entre les platanas. Blasida com cera, le soa cara blanquejèva dens l'ombra deu parsòl. S'esluishèva d'un pas lent e esitaire dens le prova deu camin grisejant de só. Lo son espiar hadot lo torn de le plaça. Estancat uu' pausa dens le lutz, que ronhaguè quaucom. Qu'ac sabè : Auré pas nat òmi uei. Pensèva, serén meilèu a búver e a cridar, solide. Un plec de mesprés barrè sa cara orgulhosa.

Lhevat au permér bruit d'arròda, qu'avè vist pujar lo rambalh chic a chic. E puish adara que sentí montar les aulors aspras au ras deu sòu. Lo flaire d'aqueths arams herugs lo segotiva de hasti. Tant vau cada an, le colèra se'u gahèva : desempuish tan pausa... Mès enguan ,enqüèra mèi benlèu.

Qu'èran tots aquí. Lo Duluc. Lo Marròc. Lo Lic. Los deu Vaquèr. Lo Tòrt de Lagüassa. Lo gran Prigle. E lo Dossang. Los de Lestatjau èran arribats amassa dens un crum de prova lusenta. Tot quate. Los pendalhants de Sindèras tanben. Solide qu'èran partits davant só-salhit end'estar aquí de d'òra.

Lo quite Plègues èra vinut. Tostemps ent'au hons deu bòsc, tant vau un sauvatge, lahòra, lo vedèn pas jamèi ent'ací. Partiva tot matin de son, davant qu'estossi jorn. E tornèva pas sonque a neit caduda, a tustemps s'estujar deus vesins, los Chibracs. Tanlèu deishudat, honèva dens le husta sancèra, ligat preus hius prohons, per les lègas ahamiadas d'enfenit e de libertat. Le soa cara aprehonida com los orizons hujuts aus limits de le lana, preus sos uelhs perduts, gitava un clar estranh sus tota causa. Un lum herug e liure.

Que calèva estossi un esveniment deus màgers ende'u véder salhir deu son jaç, ahorèst chapat de silenci.

Lo curat estot tot esmagat de'u véder atau. Lo son espiar s'estanquèt sus aqueth òme d'un aut monde. Qu'èra maishant signe, d'encontrar uu' gènt atau shètz nada he... Se crotzè. En passants pròishe d'eth, l'aulor deu brostèr arribèt, hòrta, e lo gahèt tot. De malícia, marmonegèt entre sons pòts, quauqua pregària. Podè pas adméter que le clartat de Diu damorèssi shètz poder, lo dishèssi atau dolorós, eishentat per aqueth mond impur. Quau maishanta gènt a l'entorn de le glisa peu jorn de Diu ! Qu'avot un gèst de colèra que li escapèt. Se tornèt crotzar.

Le calor pujèva, arribada en crums tremolents. Harén amalaide tot de uei, dab uu' gèina que trobaré pas nat repis. Tot s'espessiva, tanben les aulors, pesugas e aspras. Se's gahèvan le ganelha, emplivan le boca e sabèn pas mèi com les caçar. Lahòra, au hons de le plaça, darrèr los laurèrs, entenèn quauque arríder de cap au Mèule. Arrebumpèvan devath les hulhas vibrentas de lutz. Que s'estanquèren d'un còp. Un rambalh gran se hadè sus le rota de Laharí. Arribèvan a dètz, tremolents de pimpiulas colorejadas. Tots amassa. Com entà quauqua procession. S'insurtèvan. Hadèn a mèi voler anar viste los uns que non pas los auts, dens uu' cossa hòla. Lo Ducot amenacèva quauqu'un, le cara roja. Colerós. Sabèn pas entà çò qué. Les vielhas pujèvan le còsta a pè. Totas capuladas dijà, entà le missa. Arribadas au cap deu tuc, tornèvan gahar balanç suus velòs, lo còs liberat d'aqueth camin amalaisit. Le calor les desalentèvan e saunejèvan dijà a le frescor de le glisa. Que haré melhor, solide, a pregar de joelhs suu hred de le pèira.

Lo Chiquèt n'anèva de l'un a l'aut. Un dit de cada man gahat n'uu' pòcha deu gilet. Se passejèva, les mans pausadas suu son vente arredón, saludèva quauqu'un, lo toquèva de mans tant vau un mèster de ceremonia. Ralhèva uu' pausa, puish s'arrevirèva a cercar quauque visatge navèth. Arribat au cap d'uu' frasa, hadè clacar los pòts de contentèr. Parlèva dab uu' vutz charra. Dens un arrai de sorelh, estirèva l'ombra deu son borret ponchut.

Se hadèn tropas. S'amassèvan a tres o quate. Pleitejèvan a qui mèi har. Puish, qu'anèvan mèi lunh. Tots que shudèvan. Lo maire que hadè l'importènt. Segotiva lo son mocader entà's boishar le shudor deu son ten.

\* \* \*

Lo Pèire se daishè chapar per le lutz que l'embriaguèva un chic. E's brembèva pas mèi desempuish lo darrèr viatge, de tot aqueth monde que's mesclèva dens le calor e le pobra. Quilhats dens un balanç de navius passèvan pròishe d'eth dab paraulas hòrtas. Seguí labàs, lo tintenejar regular que tremolèt a cada balanç d'esquía. Arribat deu brum e de le neit, les sensacions que tornèvan vàder com imatges renadivas, dab uu' suspresa dolorosa :

— Lo desbromb, dijà !... Bissè !... Tant de colors e de visatges coneishuts, cauhats dens le fidelitat de le memòria... E totun dijà aqueras ombras, com tacas, dens mon cap.

Quauqu'un que lo saludèt d'uu' vutz gaujosa li tornèt quauque gai navèth. E puish le taca blanca que lusiva dens lo só li darriguèt un sorrís. Labàs, sus le carrèra, aquera siloeta... Qu'eslonguèt un chic lo pas. Au cairehorc se trobèren tot dus. Qu'avè pensat desempuish tan pausa en 'queth moment, qu'estot susprés estossin tot dus estancats a quauques pas l'un de l'aut, shètz nat balanç. Qu'èra segur, totun, d'aimar. Mès, un tau cambiament ? E puish, òc, le vita contunèva de virar, arron le darrèra imatge d'uu' neit que lo gahèva. Le fidelitat ? Non, es pas lo temps que s'arrèsta. Çò qu'es donc lavetz ? Lo destroble èra tombat sus eth. Qu'avè guèitat lo sovenir hens son còr. E lo present de cada jorn, podèva pas sonque lo maginar. E quòn tornèva aquera realitat, qu'èra dijà auta. S'apressèt per sasir le man de le gojata :

— Tu, tu ! Sabèvi pas que virés tan bèra shètz jo !

Un sorrís vadot suus pòts de le gojata. Mès arreconeishot pas le medissa calor dont avè dishat, e publèva sons saunèis.

E's pensèt :

— Es donc pecat, le fidelitat. O se non, un pètge. Un pètge que'ns clava dens lo passat. Nes cau aimar per çò qu'èm e çò que seram doman. Mès com ?...

Le vutz de le gojata li arribèt, que l'aperèt deu son petit nòm dab uu' sonoritat que li èra vinuda estrangèra.

— Pèire...

A pas lents qu'èran tot dus arribats au pè de le montada dont mia a le plaça. A l'entorn d'eths lo mescladís vinot mèi gran. Eth que s'embriaguèva un chic de tots aqueths crits, de totas aqueras colors de les aprigas afaitadas, deu treniment deu sòu martelat shètz fin.

Cerquèva los mòts que pusquin un chic renodar los hius entr'eths.

— Vèids, Marisa : sui tant urós de't tornar véder. E d'un còp lo passat e'm hèi hasti. Descobri uei tot ací dab uelhs ancians. Ditz-me que le mia fidelitat es pas vinuda vici.

— Sui tustemps le medissa hilha dont as coneishut. Mès benlèu es tu qu'as cambiat.

Lo só s'estujèva entre los puus de Marisa. Èran arribats tot dus en haut de le plaça. Espièren le soa ombra racorcida a sautar dens los calhaus.

\* \* \*

Arron mijorn, au vèspe, tot que s'estanqueré suu pes de le calor. N'èran tots geinats.

S'aquò se pòt, estar tan caud ! Cerquèvan l'ombra. A l'empara deu só, devath les platanas, los moscards comencèvan de virolejar. Les campanas sonèren lo quart d'òra.

Les gojatas, en pelhas claras arribèvan dijà. Les uas, desempuish le carrèra de Lesbòrdas, les autas per lo cairehorc de le gran via. D'autas enqüèra montèvan a pas lents preus escalèrs sasidas entre les parets truhentas. Travessèvan le plaça au redís deu paret de Cadilhon. Totas estonadas d'aqueth anar e véner. A har viste.

N'i arribèva tustemps dens uu' mareia de colors e de bruits, a tot balanç. S'estanquèvan dens los crits e le pobra. Lo gran putz, a l'ampara de sas cadenas, n'èra mitat estujat. Se n'i acussèva de tot bòrd, a pas mèi saber com se virar dens uu' mesclanha pèga.

Lo Dargilàs s'èra seitat sus uu' cadèira, au darrèr d'uu' taula. A mieja còsta. D'esquia au paret de le glisa. Lo maire èra pròishe d'eth. Nerviós d'aquera bruhèira. Que saludèva en tocants d'un dit lo son capèth que gueitèva en tota sason. Mès dens son sorrís crispat, li coneishèvan pas sonque quauque amalaise inabituau. Lo son visatge se clavèva de tira l'òmi Ii arresponèva. Que's lissèva lavetz les mostachas d'un gèste febrós.

Passèvan los uns arron los auts preu davant d'eths.

Qui avot d'un còp, quauqua barelha en çò deu Vergès. Vutz qu'esclatèvan dens l'aire pesuc. Un gualhard s'esparvolèva preu miei de les taulas. Cridèva tant vau s'èra estat escorjat. Sons grans braç esquicèvan l'aire a l'entorn d'eth. Los caps se quilhèren. Puish s'arrevirèren de cap ad eth. A l'acostumada se seré entenut quauqu'un se trufar. Mès un silenci estranh se hadot. Que s'esperlonguèt dens lo pès deus espiars tombats sus l'òmi.

Le missa èra entamiada, dens le glisa èrma, dens l'alet lorda qu'arribèt de l'escurada.

L'aire èra dijà com estancat, suspenut a le carn. Le calor estupèva le sang. De mèi en mèi hòrta. D'aquera boca de hornèira que tombèva deu cèu, cadun pensèt que se creishèt enqüèra, virén pècs d'amalaisa davant pausa.

Dens l'aubèrja qu'èra uu' horrèra grana. Un caune que boriva chic a chic mès hòrt com un eishami uman. Qu'estot lo prigle que balhèt l'alèrta : « Les Mulas ! »

Qu'èra arribat deu dahòra, desalentat. E damorèt atau quilhat, tant vau s'avè los uelhs tirats deu cap. Quauqu'un pròishe d'eth, luvèt lo cap e arridot.

« Les Mulas ! » tornèt díder lo gran carcan. Puish, com eishentat per lo son de le soa vutz medissa, damorèt muc lavetz. Sons uelhs s'esbarriren dens lo mescladís de le gènt. Que tremolèren un chic dens l'ombra de le grana pèça. S'arrevirèt brusc decap a le pòrta, com perdut, sasit pr'un saunèi afrós que pleèva son espiar d'esglari.

S'entenot au dahòra uu' bruhèira. Tant vau uu' ventorassa que broniva labàs, sus le plaça.

« Les Mulas s'escapan ! Les Mulas ! »

Tota le gènt s'estanquèren d'un còp. Dens lo silenci dravat com uu' andada que moreish, sonque au hons de le sala, quauqu'un gitèt : « Malurós qu'ètz ! Capòts ! »

Mès los auts se luvèvan dijà. Dus òmis, dab crits que s'estranglèvan dens le boca, passèn a córrer dens le còsta. S'arrestèvan un chic. L'un s'arrevirèt, mès l'aut lo gahèt autanlèu. E tornèvan partir, lo visatge plenh de suspresa e de paur, los uelhs a cercar d'un estrem e de l'aut. Corrèvan a petits pas maladrets e inesgaus. Miavan dab eths un bruit que creishèva, lèu un rambalh. Les vutz pujèvan deu dehòra. Arribadas desempuish le terrassa. Tots que se luvèren entà véder.

— Çò que s'i passa ? digot quauqu'un.

E suu còp s'entenoren los permèrs galòps. Qu'i avot autanlèu uu' amassada de gènt a córrer de pertot avant. Un arreflús de còs segotiva en estorbelhs, le plaça. Lo crit afrós d'uu' hemna arribèt. Travessèt le bruhèira. Puish s'acabèt dens un plánher que s'esperlonguèva e los sasiva tots dens lo silenci tombat en eths.

Un òmi passèt, lo visatge rojejat de sang. Cridavan de l'auta part de plaça avant, lahòra.

Lavetz los mèi pròishes vedoren enfin :

Labàs, dens l'ombra clara, tornejèvan siloetas negras, grans còs sombres. Desempuish le horrèra que s'aubriva au balanç hòrt, sautèvan e virèvan. Puish, com darrigadas deu barrei, a tres o quate, o dètz, o solas, les mulas n'anèvan de tot estrèm. Desligadas de les platanas, hugèvan. Passèvan lo cap haut, dab longs hius de bava de penent au mus. De pertot, montèvan bramits longs, qui se mesclèvan com vutz desesperadas dens l'aire ahucat.

\* \* \*

Los permèrs òmis avèn sajat de les arrestar. En balles. Qu'èran com pègas. Gahadas pr'un huc inconeishut. E dijà, dus, tres, cinc òmes, èran ajacats sus le plaça. Esbrigalhats dens le pobra. Benlèu mòrts adara.

Uu' ventorassa d'eishent hadot cridar le gènt, corrèt labàs dinc au hons, au limit ond le lutz tombèt d'un còp sus lo plèc blancàs. Puish arrebumpèt tornar, en andadas sus los caps. Montèt dinc'au lum e dravèt enqüèra. Un ahoalh d'òmes ligats dens cossas que s'entremesclèvan, eperdudas, a córrer decap au Vergès. E har viste, a s'anar estujar ! Èran lèu arribats a le darrèra platana davant virar. Èra lo Larroi qu'arribèva atau aquí : petit òmi cortòt de camas mès dont le paur li semblèva balhar valentissa entà húger lo malastre. Lo Negús, mèi sombre enqüèra qu'a l'abitud. Li vedèvan pas sonque un visatge hòu e dens sons uelhs uu' lustror pèga. Assajèva de cridar, mès nat son sortiva de sa boca gran'ubèrta. L'aurén sonque credut a har lo grimaishut, uu' grimaça tragica de possedat que li barrèva le cara de plecs, los treits devastats de paur. E puish a l'en arrèr, lo Chau, lo Becut. E d'auts dont s'èran desbrombat lo nòm, mès dont coneishèvan le siloèta dens un saut maladret, le cara dens un esclat, le vutz dens un crit, un aperar.

Un tropèth de mulas arribèvan preu miei deus crits e deu bruit, au darrèr d'eths, d'aviada. Los òmis aposseguits cridèren. Vin aqueth malestruc deu Negús, lo permèr a càder. Qu'estot tant vau se le paur l'avè clavat sus le rota. S'arrevirèt lavetz que sentí dens l'esquia, l'alèt hòrta de les bèstias. Estrabuquèt, e lo son còs tant vau uu' monaca, sautèva e virèva capvath les gainas qui l'esclachèvan. Sons crits s'acabèren dens un planh shord. Lo son còs mutilat damorèt atau, preu travès de l'arrua, ajacat dens l'immobilitat de le mòrt.

\* \* \*

Estoren tots pehorats. Lo gran Podens de Sindèras capvirèt de haut ençà lo paret que drava dab le rota. Le soa carcassa grana se repleguèt suu redís deu paret e contunèt dinc a bas dens un virabòc gigant. Truquèt lo sòu dab un "Han" ! dont gitan aqueths gualhards. Un planh definitiu de tant èra prohond. Au son plánher, tremolèren tots d'uu' gran paur, los qu'espièvan e lo vedoren. Puish, gahèt le soa immobilitat, le boca ubèrta, tant vau a cridar enqüèra. Mès n'èra pas sonque lo silenci, lo son silenci darrèr. Nat crit, nada paraula ne'n salhiva. Arré mès qu'un silenci estranh. Los espiars que sasiren darrèr les fernèstas, l'imatge d'aqueth òme perdut, des·hèit, s'estanquèren uu' pausa clavats dens uu' grana suspresa. S'empliren de dolor. Un òmi se descobrit, le man sarrada sus lo borret, lentament.

p21 ...........................................